กสิกรยันศก.ไทยไม่ฝืดเคือง
กำลังซื้อดีคนมีอารมณ์ใช้เงินไม่แคร์ของแพง-ดอกเบี้ยสูง
17 ส.ค. 2554

กำลังซื้อดีคนมีอารมณ์ใช้เงินไม่แคร์ของแพง-ดอกเบี้ยสูง
ศูนย์วิจัยกสิกรไทย การันตีเศรษฐกิจไทยไม่มีสัญญาณสแตกเฟลชัน การบริโภคเอกชนขยายตัวทุกกลุ่มแม้เกิดปัญหาเงินเฟ้อสูง
นายเชาว์ เก่งชน กรรมการผู้จัดการ ศูนย์วิจัยกสิกรไทย เปิดเผยว่า เศรษฐกิจของไทยในขณะนี้ยังไม่มีสัญญาณว่าจะเกิดภาวะเงินเฟ้อสูง แต่เศรษฐกิจขยายตัวต่ำ หรือภาวะเงินฝืดในเงินเฟ้อ (Stagflation) แต่อย่างใด เพราะไทยยังมีอัตราการขยายตัวทางเศรษฐกิจที่ดี แต่การจะเกิดสแตกเฟลชันได้นั้น เศรษฐกิจจะต้องอยู่ในสภาพชะงักงันผสมกับเกิดปัญหาเงินเฟ้อสูง ซึ่งเท่ากับเศรษฐกิจจะต้องไม่เติบโตเลย 
นายเชาว์เชื่อมั่นว่าเศรษฐกิจไทยหลังการเลือกตั้งจะยังไปได้ และเกิดการจับจ่ายใช้สอย อีกทั้งภาครัฐเร่งกระตุ้นเรื่องงบประมาณ ขณะที่ความเชื่อมั่นภาคธุรกิจก็ไปได้ดี จึงไม่น่าเกิดปัญหาเรื่องภาวะเงินฝืด หรือปัญหาทางเศรษฐกิจ 
“แม้ไทยจะมีปัญหาเรื่องเงินเฟ้อที่เร่งตัวสูงขึ้น ล่าสุดขึ้นไปที่ 4.19% แต่ก็เป็นเงินเฟ้อจาก 2 ปัจจัยหลัก คือ เงินเฟ้อที่เกิดจากราคาสินค้าในหมวดอาหารปรับตัวสูงขึ้น สินค้าโภคภัณฑ์ปรับตัวสูงและราคาน้ำมันที่ขยับขึ้นตามราคาน้ำมันในตลาดโลกมากกว่าเกิดภาวะเงินเฟ้อ เงินฝืด และเศรษฐกิจตกต่ำ” นายเชาว์ กล่าว 
อย่างไรก็ดี แม้จะมีปัญหาเงินเฟ้อบ้าง แต่เศรษฐกิจไทยยังไม่ถึงขั้นชะงักงัน ยอดขายรถยนต์ก็ยังไปได้ คนในประเทศยังไม่เกิดภาวะรัดเข็มขัด การจับจ่ายของผู้บริโภคขยายตัวดีทุกกลุ่ม ภาคการเกษตรก็ไปได้ดี ทำให้ยอดขายรถจักรยานยนต์ และรถกระบะมีปริมาณสูงต่อเนื่อง
“คนในประเทศยังอยู่ในอารมณ์ใช้เงิน ไม่ว่าดอกเบี้ยจะขึ้น หรือของจะแพง การจับจ่ายก็ยังดี” นายเชาว์ กล่าว 
นายเชาว์ กล่าวว่า ขณะนี้ประเทศที่จะเกิดความเสี่ยงในเรื่องสแตกเฟลชันมีเพียงประเทศเดียวคือ สหรัฐ จากปัญหาเศรษฐกิจในประเทศ อีกทั้งการใช้เงินมากจนเกินตัว เป็นประเทศลูกหนี้ ในขณะที่ทุกประเทศในเอเชียมีฐานะการคลังดีแทบทุกประเทศ กำลังการกระตุ้นเศรษฐกิจก็ยังไปได้ ไม่ว่าจีนหรืออินเดียก็มีอัตราการขยายตัวทางเศรษฐกิจ 810% ทำให้ในภูมิภาคนี้ไปได้ 
ขณะที่กลุ่มประเทศในสหภาพยุโรป (อียู) ยังมีปัญหาเรื่องหนี้สาธารณะรัฐบาลต้องรัดเข็มขัด เศรษฐกิจอาจต้องเผชิญความเสี่ยง
ก่อนหน้านี้ องค์การเพื่อความร่วมมือทางเศรษฐกิจและการพัฒนา (โออีซีดี) ซึ่งเป็นกลุ่มของประเทศร่ำรวย 34 ชาติ ระบุว่า เศรษฐกิจโลกกำลังเข้าสู่ภาวะสแตกเฟลชัน ประสบทั้งภาวะเงินเฟ้อและเงินฝืดไปพร้อมๆ กัน ขณะที่การเติบโตของเศรษฐกิจก็ลดต่ำลงด้วย